Mikloško, Jozef, poslanec NR SR (2013-12-18):
Vážený pán predseda, vážení skalní, ďakujem vám, že ste tu zostali, a teda je to zvláštna rozprava, keď vlastne až za mesiac sa k nej vrátime, keď už všetci zabudneme, čo sme tu vlastne povedali. Troška je hlúpe, že tento pán poslanec Hlina už druhýkrát takto končí, vlastne neviem prečo, to je taký nejaký osud, že vždycky so svojimi zákonmi je na konci. Mali by sme ho trošička dať aj skôr niekedy, aby to takto nedopadlo. Ale teda k veci by som chcel. Samozrejme, aj ja by som chcel ísť domov, ja som zmeškal o štvrtej v cirkevnej škole jeden veľmi pekný koncert, kde som mal vnučky, potom o piatej rada pre laikov, biskup Rusnák má konferenciu, na ktorej som musel byť, a o siedmej koncert Diabolské husle v Dunajskej Lužnej, tak to by som ešte stihol, no, dúfam. Ja by som chcel už teraz vážne povedať... (Reakcia z pléna a smiech v sále.) Normálni ľudia to naozaj dnes nemajú ľahké. Všade naň číhajú nejakí fízli, revízori, kontrolóri, na nich sú nasadení kontrolóri kontrolórov atď., ktorí iba čakajú na to, aby mohli chudákov postihnúť, potrestať, pokutovať. Je to taký menčestrovský tvrdý kapitalizmus, kde v podstate ide o prachy. Človek človeku je vlkom, žiaľ, sme sa k tomu dopracovali, vina je na mnohých z nás, všetkých z nás, a teda určité ideály novembra neboli také, aby sme došli po štvrťstoročí do tejto situácie. Skutočne to na každého z nás, aj na mňa, aj na vás, zo všetkých strán vlastne srší ten tlak. Valia sa na nás šeky, poukážky, upomienky, pokuty, občas sa v tom aj nevyznáte. Zmluvy o najzákladnejších veciach majú päť strán malých písmen, potom jednu stranu veľmi malých písmen, ktoré nemôžte ani prečítať, starí ľudia vonkoncom nie. Vodáreň, kanalizácia, plynáreň, elektráreň často aktualizujú svoje zmluvy dlhočizné, netušíte, čo je v nich, nemáte ani čas, ani chuť to čítať, neviete, čo sa zmenilo, rezignujete, podpíšete alebo pošlete, nepošlete, aj keď nepošlete, vlastne nič sa nedeje, pokračuje všetko po starom. Časté sú aj úpravy cien, ktoré tiež nestihneme zaregistrovať, väčšinou je to smerom hore, to sa za komunistov hovorilo, upravujeme ceny a to bolo, znamenalo zvýšenie. Zníženie, akcie sú pekné, ale to, bohužiaľ, robia súkromníci skôr a málo štát. K tomu prídu ešte ďalšie veci, internet, rozhlas, televízia, mobily, iPady a čo ja viem čo všetko, platby za ne, upomienky, stále vám niekto telefonuje, že za rok máte to, za dva týždne to, chcete lepšie podmienky a tak ďalej, proste oblbujú vás. Podobne poisťovne, auto, domy, múry, požiar, život, zdravotníctvo, životné poistky. Potom prídu problémy s platením, bonusy, nebonusy, upomienka, preplácanie škôd, ďalší cirkus veličajzný, nedá sa, hento tam neni, to tam neni. To, že padne lietadlo na môj dom, to tam mám, ale to, že dom vyhorí, to tam asi nie je vôbec. Takto by som mohol pokračovať. Vždy skutočne občan ťahá za kratší koniec a väčšinu s týmito kolosmi prehráva. S týmto súvisí aj téma novely doplnenia Občianskeho zákonníka. Samozrejme, takýto doplnok tam už dávno mal byť. Občan je v silnej nevýhode voči nezodpovedným jednotlivcom alebo voči aj inštitúciám a aj voči štátu. Dávno to malo byť legislatívne ošetrené. Ten textík, ktorý tam je, je dobrý, keď si mal na to nejaké vzory dokonca v českých alebo v iných zákonoch, ale mne sa zdá ako matematikovi, že určitá definícia, čo je to tieseň, čo je to neskúsenosť, čo je to rozumová slabosť alebo čo je to rozrušenie, alebo jaká je hodnota vzájomná v hrubom nepomere, toto by som ešte pod čiarou definoval. Ja verím, že ten zákon prejde a v druhom čítaní by to bolo treba definovať aj pre tých právnikov, pre advokátov, pre sudcov v budúcnosti. No, samozrejme, s týmto určite súvisí aj tá obrovská reklama pre tieto záležitosti: bilbordy, noviny, letáčiky, požičajte si, trojmesačný odklad splátok, rýchlo to dostanete, esemeska stačí, bez záruky, občiansky preukaz stačí. Hlúpy človek na to skočí, ale keď mu to stále dávajú, sa mu zdá, že je to normálne, a potom, samozrejme, na to doplatí, o tomto tu už bolo veľa rečí. Ja neviem, či by nebolo zlé, aby seniori museli podpisovať, už to asi tu aj bolo niekedy, takéto zmluvy aj ešte s niekým iným, aby tam museli dva podpisy byť. Už syn, dcéra, vnuk alebo niekto iný. Ja som to aj minule spomenul, takú hlúposť celkom, technické kontroly vám vypršia, o týždeň vám dôjde pokuta, bác. Prečo nemohli týždeň predtým oznámiť, že vám to vyprší, napríklad? A rôzne iné. Minútová tarifikácia na, som minule spomínal, budem to tu často ešte spomínať, na parkovanie, napríklad. Ale aj reklamy na lieky, na antikoncepciu, na alkohol, na cigarety, na erotické služby, na diabolské erekcie, či ako sa to volá, proste na všetko toto sa, so všetkým nás oblbuje a srší. Čiže toto by bolo treba naozaj systémovo ošetriť. Ja tiež to konštatujem, čo už tu viacerí naši povedali, že vlastne vládny SMER má svoju väčšinu, legálne získanú, ale tým o to väčšiu zodpovednosť, a že teda už dávno mohol proti úžere niečo urobiť, aj proti nerovnému postaveniu občana voči šmejdom, nefér firmám, inštitúciám. Tie inštitúcie, tie nefér aj fér firmy sú tu pre občana, nie opačne. Ak tento návrh neprejde, vyzývam vládu aj vládnu stranu, aby čo najskôr dala takýto vládny návrh zákona, ktorý by tu mal veľmi rýchlo prejsť pri tejto väčšine. To by bolo všetko, ďakujem. A teda idem pomaly na ten koncert do Dunajskej Lužnej.